
Kurssilla opiskelija perustaa oman harjoitusyrityksen, jonka toimintakausi on lukuvuosi. Opiskelijalle annetaan mahdollisuus tutustua yrittäjyyteen käytännössä omakohtaisesti, itsenäisesti tai tiimityöskentelynä. Opiskelijat suunnittelevat ja toteuttavat itse jonkin konkreettisen projektin tai yritysidean. Kurssi voidaan toteuttaa Nuori Yrittäjyys -yhdistyksen ohjelman ja materiaalin avustuksella, joka takaa hyvät onnistumisen mahdollisuudet. Kurssin tavoitteena on oppia aidosti oman yrityksen/projektin aloittamisen, kehittämisen ja hoitamisen kautta projektinhallintaa, yrittäjän arkea ja yrittäjämäistä elämäntapaa.
Kurssin tavoitteena on, että opiskelija
· oppii näkemään paikalliset mahdollisuudet yrittäjämäiseen toimintaan
· tuntee yrittäjyyteen liittyvää toimintaympäristöä ja siihen liittyviä vahvuuksia, heikkouksia, mahdollisuuksia ja uhkia
· oppii verkostoitumaan
· oppii sosiaalisia taitoja ja yhteistyötaitoja
· oppii toimimaan aktiivisena yhteiskunnan jäsenenä
· oppii projektinhallintaa ja itseohjautuvuutta

Keskeiset sisällöt;
· Yrityksen/projektin aloittaminen: suunnittelu, ideointi, konkreettinen toteutusmalli
· Liikeidean kehittely: mitä, kenelle, miten? 
· Asiakkaat, kohderyhmäajattelu
· Myynti ja markkinointi
· Riskienhallinta, vakuuttaminen, yrittäjän vastuu
· Yrityksen/projektin taloushallinnon käytännön toteuttaminen
· Muut yhteiskunnalliset velvoitteet
· Yrittäjän arkipäivä
· Osallistuminen aluemessuille ja joulutapahtumaan
· Yrityksen elinkaari: rekisteröinti, osavuosikatsaus, vuosikatsaus ja toiminnan lakkauttaminen

Työmenetelmät
Kurssilla opiskelijat toimivat alkuohjauksen jälkeen itseohjautuvasti yrityksittäin. Yhteisiä kokoontumisia järjestetään tarvittaessa. Aluemessut ja myyntitapahtumat sekä osallistuminen mahdollisiin kilpailuihin rytmittävät vuotta. Työskentely on toiminnallista, oppilaslähtöistä sekä ryhmätyövalmiuksia kehittävää. Yrityksen liiketoimintasuunnitelma, kirjanpito ja vuosikertomus ovat kurssin kirjallinen lopputuotos. Jos kysymyksessä on projekti, erilaiset suunnitelmat, portfoliot ja muut tuotokset ovat lopputuotos. 
Arviointi
Kurssista saa suoritusmerkinnän (S), kun kurssin alussa sovittu tehtävä on saatu päätökseen.
